„Бисмиллях” между две сури

Когато четем Корана и завършим една сура, като продължим със следваща, сме длъжни да изречем „бисмиллях” (В името на Аллах, Всемилостивия, Милосърдния, Бисмилляхир-рахманир-рахим, بِسْمِ اللّهِ الرَّحْمَنِ الرَّحِيمِ), като свръзката между предишната сура, бисмиллях и следващата сура може да бъде направена по четири различни начина, като три от тях са разрешени, а един не:
1. قَطْعُ الكُلِّ (разделяне на трите едно от друго). Четецът прочита последния аят на предходната сура, спира и поема въздух, изрича бисмиллях, спира и поема въздух, започва да чете следващата сура.
2. وَصْلُ الكُلِّ (сливане и на трите в едно). Четецът дочита предходната сура, като без да спира и със същия дъх прочита бисмиллях и пак без да спира прочита първия аят на следващата сура.
3. وصل البسملة بأول السورة (сливане на бисмиллях със следващата сура). Четецът дочита предишната сура, спира и поема дъх. След това прочита бисмиллях и без да спира продължава със същия дъх да чете следващата сура.
4. الوَجْهُ الَّذِي لا يَجُوزُ (сливане на предишната сура и бисмиллях). При този случай четецът дочита предходната сура и със същия дъх прочита бисмиллях, след което прави пауза и продължава със следващата сура. Това не е позволено! В такъв случай слушателят може да остане с впечатление, че бисмиллях е аят от предишната сура.
Трябва да споменем и едно изключение: когато втората сура е Ат-Тауба, тогава не се чете бисмиллях. В този случай четецът има две възможности:
1. Дочита предходната сура, спира поема дъх и чете първи аят на Ат-Тауба;
2. Дочита предходната сура и със същия дъх продължава и прочита първия аят на Ат-Тауба.
